google/wiki40b huggingface dataset:
Gottorp

Gottorp (tysk Gottorf) slott ligger ved byen Slesvig i den nordtyske delstaten Schleswig-Holstein i den innerste viken av fjorden Slien. Borgen ble først reist som residens for Slesvigs biskoper i 1161, men den ble revet av kong Valdemar I av Danmark. Han bygget en ny borg som senere skulle bli de slesvigske hertugenes residens fra 1260. Borgen med tilhørende festning kom til å spille en viktig rolle i den danske historien militært og politisk sett, for den ble med rette kalt «hele Danmarks lås og lukke». På grunn av motsetninger mellom de danske konger og de senere gottorpske hertuger skulle Gottorp få en viktig rolle i de svensk-danske krigene.

Gottorperne

I 1554 oppsto det gottorpske fyrstehus, også kjent som Slesvig-Holsten-Gottorp, da den danske kongen delte de viktige hertugdømmene Slesvig (som dansk len) og Holstein (som tysk len) med sine brødre. Hans yngre bror Adolf ble hertug med residens i Gottorp Slott. Under den virkelystne hertugen Frederik III av Slesvig-Holsten-Gottorp ble Gottorp kjent som et viktig europeisk kultursentrum med et bibliotek og en kunstsamling som ble overført til København i 1749.
I 1721 kom den dansk-norske kongen Frederik IV til Gottorp for å få orden på forholdene etter at det gottorpske hertugdømmet var beseiret i 1713–1714. Hertugdømmet Slesvig ble permanent underlagt den danske krone 22. august. De to gjenværende hertuger i Slesvig og Holstein måtte underskrive en troskapsed til kongen en uke senere. På Gottorp slott ble kongen hyllet 4. september 1721 av alle stender etter at adelsstanden hadde avlagt troskapsed til den danske kongen og hans arvinger for all fremtid.
Middelalderborgen ble sterkt skadet av en brann i 1492, men sto gjenreist som renessanseslott av kong Frederik I omkring 1530. Nyttårsnatten 1546/65  brant slottet igjen, og nå ble det utvidet til et firefløyet festningsanlegg. I årene 1697–1703 ble det ombygget og utvidet til sitt nåværende utseende i barokk stil etter tegninger av den svenske arkitekt Nicodemus Tessin d.y. for hertug Fredrik IV. Den venetianske arkitekten Domenico Pelli sto for oppføringen.
Gottorp ble kongelige dansk slott i 1713 og fra 1731 residens for den danske kongens stattholdere fram til 1848. Fra 1834 til 1848 var slottet sete for den slesvig-holsteinske regjeringen og den slesvigske overdomstolen.
Prins Christian av Holsten-Beck ble født på Gottorp slott i 1818 som dattersønn av stattholderen i Slesvig-Holsten. Han ble senere kong Christian IX av Danmark, farfar til kong Haakon VII av Norge.

Museum

I 1945 ble Gottorp slott omgjort til museum for Schleswig-Holstein. Landesmuseum für Kunst und Kulturgeschichte inneholder verdifulle samlinger av kunsthåndverk og kunst, blant annet et eksemplar av Gutenbergs Bibel. Archäologischen Landesmuseum har mer enn en million gjenstander fra steinalder til middelalder i sine samlinger. Særlig berømt er Nydamskipet fra ca. 310 e.kr, et 23 meter langt fartøy som skal ha vært ofret som krigsbytte i Nydam mose (myr) i Nord-Slesvig, og moseliket Østerbymannen.
Khoy kraftverk

Khoy kraftverk er et varmekraftverk  i provinsen Vest-Aserbajdsjan i Iran. Det har en installert produksjonskapasitet på 350 MW, fordelt på én blokk á 2+1 gassturbiner med kogenerasjon. Teknologien er levert av bl.a Siemens og iranske selskaper.
Anlegget ble utbygd i årene 1998–2002. Brenselstypen er naturgass og råolje.
Half as Much

«Half as Much» er en amerikansk populærmusikkstandard med melodi og tekst av Curley Williams. Den ble skrevet i 1951. Sangen ble først spilt inn av countrysangeren Hank Williams and His Drifting Cowboys 11. august 1951 og utgitt av MGM Records med katalognummer 11202 (78-plate) og K11202 (single).
Rosemary Clooney: Vocal; Percy Faith: Leader;  spilte inn sangen 23. august 1951. Den ble utgitt av Columbia Records med katalognummer 39710.
Senere har den blitt spilt inn på plate av Alma Cogan, Patsy Cline (1962), Ray Charles (1962), Eddy Arnold (1964), Sharon Redd (1968), Petula Clark (194), Emmylou Harris (1992), Cake (1998) samt Van Morrison (2004).
Alma Cogan with orchestra conducted by Frank Cordell spilte den inn i London 1. august 1952. Sangen ble utgitt av EMI på His Master's Voice-etiketten med katalognummer B 10338. I Norge ble den utgitt på His Master's Voice A.L. 3241.
Semprini, piano with rhythm accompaniment spilte den inn som andre melodi i medleyen «Dancing to the piano (No. 18) – Part 1» sammen med «Here in My Heart» og «Isle of Innisfree». Medleyen ble utgitt av EMI på His Master's Voice-etiketten med katalognummer B 10394. I Norge ble den utgitt på His Master's Voice A.L. 3277.

Norsk versjon

Erik Diesen har skrevet en norsk tekst. På norsk bærer den tittelen «Av og til».
Canarie

Canarie eller canario (hhv. fransk og italiensk) er en historisk dans som var i vanlig bruk på 1500- og 1600-tallet, framfor alt i Italia. Dansen skal opprinnelig ha utviklet seg i Spania, med utgangspunkt i en av folkedansene til urfolkene på Kanariøyene.
Canario går i en livlig 3/8- eller 6/8-takt med synkoperte rytmer, og ble danset med fotstamping, sprang og store bevegelser.
Mens andre danser fra senrenessansen, som galliard og courante, ble danset med nokså standardiserte trinn, ble canariodans i større grad improvisert.
Koreografien til canario er bevart i bøkene til de italienske dansemestrene Cesare Negri, Fabritio Caroso og Livio Lupi di Caravaggio. Også franskmannen Thoinot Arbeau beskrev denne dansen i sin Orchésographie (1588). Noen koreografier fra begynnelsen av 1700-tallet i Raoul-Auger Feuillets notasjon er også bevart.
The Complete Cass Elliot Solo Collection: 1968-71

The Complete Cass Elliot Solo Collection: 1968-71 er et samlealbum med Cass Elliot, utgitt 4. august 2005.
Fulcidax

Utseende

Middelsstore (6,5 - 7,2 millimeter), tettbygde, metallisk fargede bladbiller. De kjennes lett på at kroppen er dekt med spisse vorter og dermed virker svært knudrete.

Utbredelse

Slekten er utbredt i den neotropiske økosonen.
Tonight My Love Tonight

«Tonight My Love Tonight» er en popsang, skrevet av kanadiskfødte Paul Anka.
Han spilte den selv inn. «Tonight My Love Tonight» ble utgitt på singlen ABC-Paramount 45-10194 og var supervised by Sid Feller. Den ble utgitt i februar 1961. B-siden var «I'm Just a Fool Anyway».

Tysk versjon

Fini Busch har skrevet en tysk tekst. Den tyske versjonen heter «Heute nacht im Sternenschein». Svenske Lill Babs, Das Orchester Johannes Fehring, spilte inn sangen. Den ble utgitt på singlen Polydor 24 529 i 1961. A-siden var «Wo finde ich den Mann».

Norsk versjon

Jacob Dybwad har skrevet en norsk tekst. Hans versjon bærer tittelen «Bedre føre var enn etter».

Listeplassering

Ankas versjon lå som # 14 på Billboard Hot 100-listen i 1961.
Thestus

Utseende

Ganske store, avlange, brune trebukker. Hannens antenner er lange. Pronotum har en kraftig pigg på hver sidekant. Dekkvingene har rettvinklede "skuldre" og to skrå, lyse tverrbånd i den bakre delen.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia (Vest-Malaysia, Sumatra, Borneo og Filippinene).
Send in the Clowns

«Send in the Clowns» er en låt skrevet og komponert av Stephen Sondheim for musikalen A Little Night Music i 1973. Musikalen var basert på Ingmar Bergmans komedie Sommernattens smil fra 1955.
«Send in the Clowns» er en ballade fra andre akt hvor rollefiguren Desirée ser tilbake på livets skuffelser og ironiske øyeblikk. Hun ser blant annet tilbake på en affære hun hadde mange år tilbake med advokaten Fredrik. Desirée møter han igjen etter en lang tid fra hverandre, men finner ut at han er i et ufullbyrdet ekteskap med en langt yngre kvinne. Hun foreslår å gifte seg med han for å få han ut av situasjonen, men han avslår. Desirée synger denne låten som en reaksjon på Fredriks avslag. Låten blir senere sunget som en koda når Fredriks kone forlater ham med sønnen. Fredrik kan endelig takke ja til Desirées frieri.
Sondheim skrev sangen til skuespilleren Glynis Johns, som først spilte Desirée på Broadway. Låten er bygd opp av fire vers og en bro, og benytter en komplisert tredelelig taktart (compound meter). Det ble Sondheims mest populære sang da Frank Sinatra spilte den inn i 1973 og da Judy Collins' versjon ble en hitsingel i både 1975 og 1977. I ettertid har sangen blitt en jazz-standardlåt, og blitt sunget av blant andre Sarah Vaughan, Shirley Bassey, Judi Dench, Grace Jones, Barbra Streisand, Zarah Leander, The Tiger Lillies, Joyce Castle, Ray Conniff, Glenn Close, Cher, Bryn Terfel, Plácido Domingo og Madonna.
Ordet «clowns» i sangtittelen refererer ikke til sirkusklovner, men skal symbolisere tåper («fools»). Sondheim har sagt: «Jeg får mange brev som spør hva tittelen betyr og hva sangen handler om; jeg trodde aldri den skulle bli esoterisk. Jeg ville bruke teatralske bilder i låten fordi hun er en skuespiller, men det skal jo ikke være som et sirkus (...) Det er en teaterreferanse som betyr at hvis forestillingen ikke går bra, la oss sende inn klovnene; med andre ord, la oss ta spøkene. Det jeg alltid vil vite når jeg skriver en låt er hvordan slutten skal bli, så «Send in the Clowns» falt ikke til ro før jeg skrev ned linja «Don't bother, they're here» («Ikke bry deg, de er her»), som betyr at vi er disse tåpene.» Sondheim har kalt låten «angerens sang». Låten vant en Grammy Award for årets beste sang i 1976.
Majestic Vanguard

Majestic Vanguard er et svensk, kristent heavy metal-band opprettet i 2014 i Falköping i Sverige.
Pressekort

Norsk Presseforbund

Medlemsbedrifter i Norsk Presseforbund utsteder pressekort til sine ansatte.
Historisk gav pressekortet visse fordeler som gratis kino og adgang på visse arrangementer og lignende, men slike ordninger («favører») er for lengst avviklet.
Norsk Journalistlag er den organisasjonen som utsteder flest pressekort basert på organisasjonens medlemskriterier. Internasjonalt pressekort utstedes til medarbeidere som skal arbeide i utlandet.
Medieeiere og utgivere som ikke er tilsluttet Norsk Presseforbund utsteder gjerne kort til medarbeiderne som ofte kalles for pressekort, selv om dette er misvisende i forhold til betydningen kortet har.
Trichoderes

Utseende

Ganske store (ca. 35 millimeter), avlange, gulbrune til brunsvarte trebukker. Pronotum har en skarp pigg midt på hver sidekant og en pigg ved bakhjørnet. Dekkvingene er parallellsidige, kraftig punkterte.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Mellom-Amerika.
Bundesliga 1999–2000

Fußball-Bundesliga 1999–2000 var den 37. sesongen av Fußball-Bundesliga, Tysklands toppdivisjon i fotball. Den begynte 13. august 1999 og sluttet 20. mai 2000. FC Bayern München var regjerende mestre.
Skrei

Skrei er torsk (Gadus morhua) som hver vinter og vår foretar gytevandringer i store masser til norskekysten og beitevandringer til de sentrale områdene i Barentshavet. Skrei er også en betegnelse som brukes om den norsk-arktiske torskestammen. 
Omkring 40 % av skreien gyter i Lofoten-området i Nordland i februar–april, men skreiens gyteområde strekker seg fra Mørekysten, eller helt ned ved Haugesund, til  Sørøya i Finnmark. Det årlige skreifisket er særlig omfattende i Nordland, og skrei regnes som Norges eldste eksportprodukt. Fisken blir tradisjonelt servert som skiver trukket i lettsaltet vann, med tilbehør som består av leversaus (med hakket løk, eddik og laurbærblad), rogn også trukket i lettsaltet vann, og kokte poteter (retten kalles da mølje).
Ordet skrei kommer fra det norrøne ordet skreið som betyr fisk som skrider eller vandrer.

Skrei og kysttorsk

Den norsk-arktiske torsken lever pelagisk på et dyp ned til 200 meter. Den tilbringer mesteparten av livet i Barentshavet, som er rikt på næring, før den i kjønnsmoden alder (rundt fem år) innleder sin årlige gytevandring til den norske atlanterhavskysten. Skrei er en rovfisk som særlig eter sild, lodde og brisling. 
På 1990-tallet ble det endelig fastslått at skrei og kysttorsk er genetisk forskjellige populasjoner etter studier av DNA-markører ledet av professor Svein-Erik Fevolden ved Norges fiskerihøgskole. Det kan dermed slås fast at torsk og skrei ikke blandes, men utgjør helt adskilte bestander. Det har lenge vært antatt en slik forskjell og fysiologiske forskjeller og blodprøver har gitt indikasjoner om dette. Helt sikker kunne man imidlertid ikke være inntil nye DNA-teknikker kunne tas i bruk.
Skrei skiller seg også fra kysttorsken i utseende. Den er lengre og spissere i formen og har lysere tegninger.

Skreifiske

Fiske etter vandrende gytetorsk foregår i tida fra januar til april på bankene i Vestfjorden, langs Egga fra Stad og nordover, og på kystbankene fra Vest-Finnmark til Vesterålsbankene. Skreifisket i Vestfjorden kalles lofotfisket.
Verdensmesterskapet i skreifiske har blitt arrangert av Vågan båt- og sjøfiskeforening i Svolvær i Lofoten siden 1991. Mesterskapet er en konkurranse i sportsfiske der det går ut på å fange den største skreien. Konkurransen foregår i slutten av mars, og reiselivsnæringa anslår at nærmere 5000 tilreisende ankommer Svolvær under arrangementet.
Fanny og Alexander

Handling

Herskapsfamilien Ekdahl lever i en svensk småby. Familien styres av enken Helena (Gunn Wållgren) og hennes tre sønner: Oscar (Allan Edwall), Gustav Adolf (Jarl Kulle) og Carl (Börje Ahlstedt). Første del omhandler familiens overdådige julefeiring i Helenas hjem i familiens storslåtte bygård.
Oscar er gift med Emilie (Ewa Fröling), og sammen driver de et teater. De har barna Alexander og Fanny. Filmens andre del starter med at Oscar får et illebefinnende i teatret, og dør noen timer senere. Emilie faller senere for byens biskop, Edvard Vergérus (Jan Malmsjö), og gifter seg med ham.
Alexander og Fanny misliker sterkt sin nye stefar, som tvinger dem til å bo i den kalde og spartanske bispegården. Her må de følge husets strenge ordre til punkt og prikke, og de blir straffet hardt for alle overtredelser. Emilie innser at hun ikke skulle ha giftet seg med biskopen, men det er for sent. Bryter hun ekteskapet, vil barna etter loven overleveres til ham. Men bestemor Helenas kjæreste, den jødiske kjøpmannen Isak (Erland Josephson) har en plan for hvordan han kan få Emilie, Fanny og Alexander vekk fra fangenskapet – ved bruk av svart magi.
Skiskyting under Vinter-OL 2010 – Normaldistanse kvinner

Konkurranseregler

Konkurransen ble avviklet som intervallstart. Utøverne skøyt fire serier à 5 skudd, og skytingene kom i rekkefølgen liggende, stående, liggende og stående. For hver bom fikk deltakeren ett minutt lagt til langrennstiden.
Tica Bus

Tica Bus (Transportes Internacionales Centroamericanos) er et costaricansk busselskap. Det ble etablert i 1963, og hovedkontoret ligger i San José.
Selskapets har et internasjonalt rutenett som omfatter Tapachula i Mexico i nord, via Guatemala by, San Pedro Sula, Tegucigalpa, San Salvador, Managua og San José til Panama by i sør. Alle bussene har toalett, klimaanlegg og fjernsyn.
Spangereidkanalen

Dronningbrygga

Dronningbrygga er en 60 meter lang brygge oppkalt etter dronning Sonja, som sto for den offisielle åpningen av kanalen 5. juli 2007. Bryggen ligger på den sørlige siden av kanalen, lengst mot munningen ut mot Lenesfjorden.

Jernalder

Utgravinger i 2001 ved førstekonservator og fylkesarkeolog Frans-Arne Stylegar viste at det så tidlig som i år 700 hadde eksistert en kanal over eidet. Funnet var en kanal som var 12 meter bred og 2 meter dyp. Funnet av denne kanalen er helt unikt i norsk sammenheng, og er et av de største byggeprosjektene som kjennes i dag fra norsk jernalder. Man fant også avtrykk etter påler som er rammet langt ned i jorda, og rester etter treverk opp etter kanalveggene.

1500–1800-tallet

Man kjenner beskrivelser av ”Groben” fra et kart laget i 1724, men også fra en rettssak om land som var i gang 1595 og først avsluttet i 1787, nesten 200 år senere. Den ene parten hevdet at kanalen var eiendomsgrense. Ingen hadde hørt om båter der.
Planene om en kanal over eidet ved Høllen er gamle. Rundt år 1600 skriver Peder Claussøn Friis om denne kanalen i boka Norriges oc Omliigende Øers sandfærdige Bescriffuelse (trykket 1632). Han skriver at i fordums tid var det forsøkt gravd en kanal, men det måtte oppgis da en støtte på fjell.
Siden den gang har planene om en kanal blitt tatt opp flere ganger, senest i 1880-årene. I 1810, under krigen med England, satt en kapteinløytnant Michael Bille på Spangereid og skrev et brev til kongen i København. I brevet ber han kongen ta opp planen om en kanal over eidet. Det ville gjøre skipsfarten tryggere mot engelske kaprere. Restene etter det man i dag kaller "Billes groper", stammer fra prøvegraving utført på denne tiden.

1990-årene

Sent på 1980-årene og i begynnelsen av 1990-årene begynte daværende ordfører i Lindesnes kommune, Ansgar Gabrielsen, arbeidet med å få tegnet inn kanalen på kommunens arealplan, en del av kommuneplanen. Kanalen ble åpnet for trafikk den 22. juni 2007 med kranselag av daværende ordfører Ivar Lindal, en sterk pådriver for å få kanalen bygget. Kanalen ble åpnet offisielt av dronning Sonja den 5. juli 2007 med følge fra kongehus fra hele Europa.
Lomografi

Lomografi er et fotografi som er tatt med et kamera av russisk fabrikat, kalt for Lomo. Kameraet, spesielt optikken, er ikke regnet for å være verken den beste eller den dyreste kvaliteten, og derfor blir bildet ofte både uskarpt og forvrengt. Selve komposisjonen av bildet blir gjort vanskelig ved at kameraet ikke tar akkurat det billedutsnittet som man ser i søkeren. Stikkordet for lomografi er lange lukkertider, samt at alle normale regler for hvordan en bør eksponere og komponer et fotografi skal glemmes.

Ikke-kunst blir kunst

I løpet av 1990-tallet ble disse lomografier opphøyet til en form for kunst, nettopp på grunn av den underlegne teknikken. Kameraet er på mange måter et ubrukelig kamera, men samtidig kan det være morsomt å bruke. Det ble holdt flere utstillinger av bilder som var delvis i ufokus og av mer eller mindre tilfeldige motiver. Den første store lomografiutstillingen ble arrangert høsten 1994, med parallelle utstillinger i Moskva og New York. Parolen var at når man likevel ikke kunne ta et bilde av et tilsiktet komposisjon og så godt som man ville, trengte man ikke benytte søkeren i det hele tatt. Bildet ble isteden skutt fra hoften.
Baiyinhua kullkraftverk

Baiyinhua kullkraftverk er et kullkraftverk i provinsen Indre Mongolia, i det nordlige Kina. Det har en installert produksjonskapasitet på 1.200 MW. Operatør er China Power Investment Corporation Co Ltd.
Agroecomyrmecinae

Utseende

Små (gjerne rundt 3 mm), rødbrune maur. Arbeiderne er hårløse og blanke, hodet, thorax og bakkroppen er avrundede. Hodet har ganske korte antenner, med kølleformet første ledd, en kort, 5-leddet svøpe etter "kneet" og ytterst en spoleformet, en-leddet kølle. Fasettøynene er ganske små og runde, kjevene trekantede og ikke spesielt lange. Hannene ser ganske ulike ut, som vanlig hos maur. De er mørkbrune, antennene er lange, kroppen kledt med spredte, oppstående hår og de har velutviklede, mørke vinger. De har også ganske store fasettøyne.

Levevis

Lite er kjent om biologien til disse små og tilsynelatende sjeldne maurene, men de blir gjerne funnet enkeltvis mellom løvstrø på bakken.

Utbredelse

De lever i Mellom-Amerika og det nordlige Sør-Amerika.
Frederick W. Mote

Liv og virke

Mote gikk i 1943 (under annen verdenskrig) inn i U.S. Army Air Force men kunne ikke bli pilotutdannet av medisinske grunner. Ettersom han året før hadde tatt et kurs i kinesisk på college, sendte militæret ham til Harvard University der han studerte kinesisk under  John K. Fairbank et års tid. I 1944 sluttet han seg til Office of Strategic Services (forløperen til CIA), og tjenestegjorde i Kina-Burma-India-sektoren til 1946.
Etter krigen ble han innskrevet ved Nanjinguniversitetet og tok i 1948 en grad i kinesisk historie der. Da det kinesiske kommunistparti kom til makt i 1949 arbeidet Mote som språkoffiser ved den amerikanske ambassade. Han måtte forlate Kina i 1950, og fortsatte sine studier i USA og fullførte med doktorgrad fra University of Washington i Seattle i 1954. Han ble ansatt av Princeton University to år etter, og forble der frem til noen få år før sin død. Han underviste frem til 1987. 
I 1980 kom professor Twitchett til Princeton, og de to samarbeidet tett de følgende åtte år. Begge hadde arbeidet i etterretningstjenester under Annen verdenskrig. De ble redaktører for bind 7 og 8 av The Cambridge History of China. 
Mot slutten av sitt liv publiserte Mote det massive verket Imperial China 900-1800 (1999), som oppsummerer, og tildels oppdaterer, bindene 5, 6, 7, 8 og 9 av The Cambridge History of China.
Mote gitet seg med Ch'en Hsiao-lan i Kina i 1950.
Narremål

Et narremål er et falskt mål som skal trekke til seg fientlig ild, gjerne er det falskt utstyr som er ment til å villede fienden.

Militære narremål

Narremål i krig er billige etterligninger av reelle, miltære mål, som stridsvogner, artilleri, avfyringsramper for missiler, kommandoplasser og fly på flyplasser. Hensikten er å villede fienden til å angripe disse narremålene, og således verne de reelle målene.
En annen måte å bruke narremål på, er å utgruppere de i stort antall i et høvelig oppmarsjområde og dermed lure fienden til å tro at et angrep vil komme derifra.
I Russland har en tidligere varmluft-ballongfabrikk begynte å produsere narrestridsvogner av gummiduk, i tillegg til fly, avfyringsramper for missiler og radarstasjoner. Disse «hoppeslottene» er konstruerte til å se ut som ekte militært utstyr, med signaturer som likner både når det gjelder radarsignatyr og termisk signatur.
Norway Chess

Norway Chess er en internasjonal sjakkturnering som arrangeres i Stavanger-regionen. Turneringen ble arrangert for første gang i 2013 med russiske Sergej Karjakin som vinner. Deltagerne er blant de fremste spillerne i verden, og Magnus Carlsen vant i 2016 og tok andreplassen sammenlagt bak Karjakin under både 2013- og 2014-turneringen.